IISRAELI MÄED
Tere tulemast taas ühisele palvereisile Iisraeli mägedele.
Käesolevas saatesarjas palvetame Samaaria juubeliaasta
ja Iisraeli põhjapoolsete hõimude ehk Efraimi naasmisega seotud asju.
Juhata, Jeesus, meid tänaselgi reisil.
Juubeliaasta tähendab Piiblis iisraellaste naasmist pärandmaale
ja Samaarias on esimene juubeliaasta
pärast Iisraeli põhjapoolsete hõimude pagendamist.
Jesaja raamatu juubeliaastaprohveteeringu järgi
algab naasmine sisemisest tervenemisest.
Eelmise palvereisi lõpul arvasime,
et palvetame seekord Jumala rahva suhete paranemise eest
kuid Issand juhatas meid esmalt
palvetama Lehtmajade pühale Jeruusalemmas.
Juubeliaasta reaalsus põhineb täielikult Püha Vaimu tööl
ning seekord palvetame Efraimile ja endale Püha Vaimu täiust.
Läheme seekord Lehtmajade pühale Jeruusalemma,
kus Jeesus rääkis Püha Vaimu saamisest.
Vestleme teel täpsemalt, millega tegemist on.
Lehtmajade püha on piibliaasta viimane püha.
See on rahva kohalejõudmise püha,
mil meenutatakse teekonda Egiptusest tagasi Iisraelimaale.
Johannese evangeelium räägib ühest Jeesuse külaskäigust
lehtmajade pühale Jeruusalemmas ja vaatame seda teel täpsemalt.
Jeesuse minek pühadele polnud kodus lihtne asi.
Jeesuse vennadki ei uskunud veel, et Ta on Messias.
Nad õhutasid Teda pilgates pühadele minema
ja vägevaid tegusid tegema, et Temasse usutaks.
Jeesus vastas vendadele:
"Minu aeg ei ole veel käes, aga teil on alati paras aeg.
Maailm ei saa teid vihata, mind see aga vihkab,
sest mina tunnistan selle kohta, et selle teod on kurjad.
Teie minge üles pühiks, mina ei lähe üles neiks pühiks,
sest minu aeg ei ole veel täis saanud.
Ta ütles seda neile ja jäi Galileasse." Jh 7:6-9
Kui Jeesuse vennad olid läinud pühadeks Jeruusalemma,
läks ka Jeesus sinna, aga salaja.
Mia, kus me nüüd oleme?
Möödusime äsja Peeteli teeotsast.
Peetelis tähistasid Iisraeli põhjapoolsed hõimud kunagi
lehtmajade püha asemel oma püha.
Me ei lähe sinna,
vaid Lehtmajade pühale Jeruusalemma, kuhu läks ka Jeesus.
Jyrki, miks Jeesus nii veidralt käitus, kui lehtmajade pühale läks?
Lehtmajade püha on prohvetlik pilt
kunagi Jeruusalemmas toimuvast pühast, kui Jeesus kuningana naaseb.
Piibli järgi jätkub püha tähistamine
ka Jeesuse 1000-aastase kuningriigi ajal.
Seepärast ütles Jeesus vendadele, et Tema aeg pole veel tulnud.
Tema aeg püha tähistada on siis, kui Ta kuningana naaseb.
Ometi märgati Tema tulekut pühadele juba 2000 aasta eest.
Pühade keskpaigas läks Jeesus üles templisse
ja hakkas rahvast õpetama.
Taanieli raamatu täpse prohveteeringu tõttu
osati siis Messia tulekut oodata ja rahvas hakkas vaidlema,
kas Jeesus on see Messias ehk Kristus.
"'Ja ennäe, ta räägib avalikult, ja talle ei öelda midagi!
Kas ehk ülemad on tõesti ära tundnud, et tema ongi Messias?
Kuid me teame teda, kust ta on pärit,
aga kui tuleb Messias, siis ei tea keegi, kust ta on.'
Aga rahvahulgast uskusid temasse paljud, ja need ütlesid:
'Kui Messias tuleb,
kas ta teeb rohkem tunnustähti, kui tema on teinud?'" Jh 7:26-27, 31
Mia, kus me nüüd asume?
Oleme siin Jeruusalemmas pühade liiklusummikus.
Pühade ajal on siin liikvel nii palju rahvast,
et vanalinna lähitänavad on eraautodele suletud.
See tekitab kaose teistel tänavatel.
Vaatame, kui lähedale vanalinnale pääseme.
Mida Jeesus lehtmajade pühal rahvale rääkis?
Jeesus rääkis näiteks sellest, et Ta läheb varsti tagasi Isa juurde,
ja rääkis, et inimesed sinna ei pääse.
Peamise jutluse pidas Jeesus templis pühade viimasel päeval
ja sellest räägib Johannese evangeelium järgmist:
"Aga pühade viimasel, suurel päeval seisis Jeesus ja hüüdis valjusti:
'Kellel on janu, see tulgu minu juurde ja joogu!
Kes usub minusse, nagu ütleb Kiri,
selle ihust voolavad elava vee jõed.'" Jh 7:37-38
Teesulud juhtisid meid siia põiktänavasse,
kuhu meil polnud plaanis tulla.
Kuid tegelikult oli see hea tee. Jätame auto siia.
Lähme siit jalgsi edasi mööda Kidroni orgu.
Seda teed tulid alati need, kes põhja poolt pühadele saabusid,
nii Iisraeli põhjapoolsed hõimud kui ka Jeesus.
Johannese evangeelium räägib,
et Jeesus oli templis veel ka pärast pühade lõppu.
Mis siis juhtus?
Jeesus veetis öö siin vasemal asuval Õlimäel
ja kui Ta varahommikul tagasi templisse tuli,
oli seal veel palju rahvast.
"Aga kirjatundjad ja variserid tõid abielurikkumiselt tabatud naise,
panid ta keskele seisma ja ütlesid Jeesusele:
'Õpetaja, see naine tabati abielurikkumiselt.
Mooses on Seaduses käskinud niisugused kividega surnuks visata.
Mida nüüd sina ütled?'" Jh 8:3-5
Jeesus ei vastanud neile midagi,
vaid hakkas hoopis miskipärast maa peale kirjutama.
Kui variserid ja kirjatundjad küsimust kordasid, tõusis Ta ja vastas:
"Kes teie seast ei ole pattu teinud, visaku teda esimesena kiviga!" Jh 8:7
Seejärel kummardus Jeesus uuesti ja jätkas kirjutamist.
Sel ajal, kui Ta kirjutas,
lahkusid need, kes olid püüdnud Teda lõksu meelitada.
Naine oli olnud variseridele ja kirjatundjatele
vaid vahend võitluses Jeesuse vastu.
Nüüd oleme tänases palvekohas
Siiloa tiigi või pigem basseini juures.
Piilume alustuseks väravast sisse,
kust näeme Siiloa tiigi väljakaevatud serva.
Basseinis oli kümme trepiastet, mille keskel oli platvorm.
Ronime veidi kõrgemale basseini kohale palvetama.
Seal all basseini juures on pühade ajal palju liikumist,
nii et siin on rahulikum palvetada.
Jõudsime tänasesse palvepaika.
Jyrki, mis koht see on?
Oleme nüüd Siiloa tiigi juures.
Siin pesid ja puhastasid end pühadele saabunud Jeesuse ajal,
enne kui üles templisse läksid.
Maal näitab, milline see koht toona välja nägi.
Jeesuse ajal viis otsetee üles templisse.
Siiloa tiik oli kunagi hinnanguliselt 3000 m² suurune.
Kümned tuhanded pühadele saabujad mahtusid siin pesema.
Siiloa tiiki ei kasutatud enam
pärast Jeruusalemma hävitamist roomlaste poolt 70 AD.
Tiik täitus maaga ja selle koht unustati.
Siiloa tiik leiti kogemata 2004. a,
kui remondimehed hakkasid torulekke tõttu
selle kohal maad kaevama.
Hetkel varjab osa tiigist see aed.
Vesi siia tuli kõrgemal linnas asuvast Giihoni allikast
kuningas Hiskija ehitatud tunneli kaudu.
Täna voolab veesi tunneli kaudu
veidi kõrgemal asuvasse väikesesse basseini
ja sealt juhitakse see toru kaudu mööda seda kanalit edasi.
Siiloa tiigil oli eriline tähendus just lehtmajade püha ajal.
Preestrid kandsid sealt rongkäiguga vett templisse ja laulsid:
"Te ammutate rõõmuga vett päästeallikaist." Js 12:3
See salm on osa ülistusest,
mis järgneb prohvet Jesaja ilmutusele Jeesuse 1000-aastase riigi kohta.
Sõna pääste on heebrea keeles yeshua ehk Jeesus.
Preestrid laulsid, et ammutate rõõmuga vett Jeesuse allikaist.
Nagu teel lugesime, kutsus Jeesus lehtmajade viimasel pühal rahvast
Enda juurde jooma tulema.
Jeesus kuulutas, et Tema on see Yeshua, pääste allikas,
kellest siin lauldakse.
Samas lubas Jeesus, et nende südamest, kes Temasse usuvad,
hakkavad voolama elava vee jõed.
Johannese evangeelium räägib,
mida Jeesus elava vee jõgede all mõtles.
"Aga seda ta ütles Vaimu kohta, kelle pidid saama temasse uskujad;
sest veel ei olnud Vaimu,
kuna Jeesus ei olnud veel kirgastatud." Jh 7:39
Jeesus lubas oma järgijatele rõõmuallikast kantud vee asemel
Püha Vaimu.
Preestrid ja teised juutide vaimsed juhid ei tahtnud tulla Jeesuse juurde,
vaid jätkasid Moosese seadusele põhineva tuttava usu harrastamist.
Johannese evangeelium näib jätkuvat juhusliku looga sellest,
mis juhtus järgmisel hommikul, kui kirjatundjad ja variserid
tõid Jeesuse juurde abielurikkumiselt tabatud naise.
See juhtum pole siiski juhuslik
vaid on seotud tugevalt sellega,
et Jeesus kuulutas eelmisel päeval, et Ta on elava vee allikas.
Jeesus ei vastanud midagi neile, kes naise Tema juurde tõid,
vaid kummardus hoopis kirjutama maapinnale.
Ta tegi seda, mida oli ennustanud Jeremija.
"Issand, Iisraeli lootus!
Kõik, kes sinu hülgavad, jäävad häbisse.
Kes minust taganevad, kirjutatakse põrmu,
sest nad on jätnud maha elava vee allika, Issanda." Jr 17:13
Jeesus oli rääkinud, et nende seest, kes Temast joovad,
hakkavad voolama elavate vete jõed.
Need, kes usuvad Temasse, saavad Püha Vaimu.
Kirjatundjad ja variserid ei tulnud aga Jeesuse juurde jooma,
vaid püüdsid Teda süüdistada Moosese seaduse rikkumises.
Asi polnud Jeesuse õpetuse erinevuses
kirjatundjate ja variseridega, vaid elus ja surmas.
Ilma Püha Vaimuta on inimese vaim surnud.
Ilma Püha Vaimuta pole tervenemist ega elu.
Püha Vaimu vastuvõtmine on elu tingimus,
ilma milleta kirjutatakse elu põrmu.
Jeremija jätkab:
"Tee mind terveks, Issand, siis ma saan terveks;
aita mind, siis ma saan abi,
sest sina oled mu kiitus." Jr 17:14
Palvetame nüüd siin lehtmajade pühadel,
et Efraim ja meiegi võiksime saada Jeesuse päästetud ja tervendatud,
Püha Vaimuga täidetud elava vee allikateks.
Sina, Jeesus, oled ainus elu allikas
ja pole muud elu kui see, mille Isa on loonud Sinu kaudu.
Anna janu Sinu järele!
Lase Efraimil ja meilgi tulla Sinu juurde
võtma vastu elu, mille annad Sina.
Vabasta Efraim ja mind kõigist teistest allikatest
jooma üksnes Sinust Jeesus, Yeshua.
Vaid Sina võid anda Efraimi ja minugi sisse Jumala elu.
Vaid Sinu kaudu võin saada Püha Vaimu.
Vaid Sina, Jeesus, oled päästja ja tervendaja.
Lase oma Vaimul tervendada Efraimi ja ka minu sisemus
ja vabastada see ülistama Sind.
Ilma Sinu Vaimuta oleme üksnes maa põrm ja selleks ka jääme.
Täida meid oma Vaimuga ja tee meid tõeliselt elavaks.
Jeesus, kutsusid lehtmajade pühadel enda juurde jooma.
Siin ma olen.
Täida Jeesus, Efraim ja ka mind Püha Vaimuga nii,
et Efraimi ja minugi seest hakkaksid voolama elava vee jõed.
Kui kirjatundjad ja variserid tõid Jeesuse ette abielu rikkunud naise,
oli nende küsimus: Mida arvab Jeesus sellest,
et Moosese seadus käsib naise kividega surnuks visata.
Episood juhtus päeval, kui juudid alustasid otsast peale
igaaastast Moosese seaduse ehk Toora lugemist.
Variserid ja kirjatundjad ei tundnud,
et seisid Tema ees, kellest Toora rääkis.
Paulus kirjeldas seda järgmiselt:
"Tänapäevani, iga kord kui Moosest loetakse, lasub kate nende südamel.
Aga kui nende süda pöördub Issanda poole, siis võetakse kate ära.
Ent Issand on Vaim,
ja seal, kus on Issanda Vaim, on vabadus.
Aga meid kõiki,
kes me katmata palgega vaatleme Issanda kirkust peegeldumas,
muudetakse samasuguseks kujuks kirkusest kirkusesse.
Seda teeb Issand, kes on Vaim." 2Kr 3:15-18
Jeesus oli kutsunud rahvast võtma vastu Püha Vaimu
meelega lehtmajade püha viimasel päeval.
See oli nimelt päev,
mil aastase tooralugemise lõppemise ja uue algamise tõttu pühitseti Toorat.
Kui Püha Vaim Tema jüngrite peale langes,
juhtus see nelipüha ajal ehk Shavuoti pühal,
kui juudid tähistavad Seaduse andmist Siinail.
Jeesus asendas Seadusel põhinenud vana lepingu uuega ja see tähendas,
et Seaduse asemel hakkas inimest seestpoolt juhtima Jumala Vaim.
Paulus kirjutab 2. Korintlaste kirja 3. peatükis sellest erinevusest.
"Ta on teinud meid kõlblikuks teenima uut lepingut,
mitte kirjatähe, vaid Vaimu lepingut,
sest kirjatäht suretab, aga Vaim teeb elavaks.
Aga kui juba kirjatähtedega kividesse uuristatud surmateenistus
sündis kirkuses, nii et Iisraeli lapsed ei suutnud vaadata Moosese palgesse
selle kirkuse pärast, mis ometi oli kaduv,
kuidas siis vaimuteenistus ei peaks sündima
veelgi suuremas kirkuses?" 2Kr 3:6-8
Üleminek vanast lepingust uude
on nagu üleminek küünlavalgusest kirkasse päikesepaistesse.
Palvetame Efraimi ja enda eest,
et võiksime katmata palgega Issanda kirkust vaadata.
Lase Efraimi ja minugi südamel pöörduda täielikult Sinu poole, Jeesus
ja lase vaadata Sinu auhiilgust katmata palgega.
Lase mul ja Efraimilgi muutuda Sinu sarnaseks,
nii nagu üksnes Jumala Vaim võib inimest muuta.
Aitäh, Isa, et oled vabastanud Efraimi ja minugi käsu needusest
Sinu Vaimu vabadusse.
Aitäh, et oled toonud meid surnud kirjatähe teenimisest
oma elava Vaimu teenistusse.
Aitäh, Isa, et oled teinud meid kõlblikuks osalema Sinu aus,
mis on Jeesuses.
Aitäh, Jeesus, Sinu Vaimu eest, kes teeb nii Efraimi kui minu elavaks.
Tee Efraim ja mindki Püha Vaimu väel uue lepingu sulasteks.
Aitäh, Selle eest, et seal, kus on Issanda Vaim, on vabadus.
Oleme oma palvereisidel rääkinud palju
Jesaja raamatu juubeliaasta tõotusest, mis algab nii:
"Issanda Jumala Vaim on minu peal, sest Issand on mind võidnud;
ta on mind läkitanud viima rõõmusõnumit alandlikele,
parandama neid, kel murtud süda,
kuulutama vabastust vangidele ja avama pimedate silmi." Js 61:1
See kirjakoht räägib sisemisest vabanemisest ja tervenemisest
mida teeb Püha Vaim.
Jumala rahva sisemisest vabanemisest rääkiv Jesaja tõotus
lõpeb siiski väga praktiliste asjadega.
"Nad ehitavad üles muistsed varemed,
taastavad esivanemate rüüstatud paigad
ja uuendavad hävitatud linnad,
mis põlvede jooksul on olnud laastatud." Js 61:4
Ehitajad on need, kelle Püha Vaim on vabastanud ahelaist
ja kelle südamed ta on parandanud.
Püha Vaimu sisemine vabanemine ja tervenemine
on seotud ka iisraellaste naasmisega oma esiisade pärandmaale
ja selle taasülesehitusega.
Püha Vaimu väljavalamise ja maale naasmise seosest
räägib Jumal ka prohvet Hesekieli kaudu.
"Ma võtan teid ära paganate seast ja kogun teid kõigist maadest
ning toon teid teie oma maale.
Ja ma piserdan teie peale puhast vett, et te saaksite puhtaks;
kõigist teie rüvedusist ja kõigist teie ebajumalaist
ma puhastan teid.
Ja ma annan teile uue südame
ja panen teie sisse uue vaimu." Hs 36:24-26
Ka tuttav Joeli raamatu tõotus suurest Püha Vaimu väljavalamisest
on tegelikult seotud rahva naasmisega.
See algab nii:
"Ja pärast seda sünnib,
et ma valan oma Vaimu kõige liha peale.
Siis teie pojad ja tütred hakkavad ennustama,
teie vanemad uinuvad unenägusid nähes,
teie noored mehed näevad nägemusi.
Ja neil päevil valan ma oma Vaimu ka sulaste ja teenijate peale.
Ma annan tunnustähti taevas ja maa peal,
verd ja tuld ja suitsusambaid.
Päike muutub pimedaks ja kuu vereks,
enne kui tuleb Issanda päev, suur ja kardetav." Joel 3:1-4
Tõotus ei lõpe sellega, vaid jätkub järgmiselt:
"Ja sünnib, et igaüks, kes hüüab appi Issanda nime, pääseb.
Sest Siioni mäel ja Jeruusalemmas on pääste, nii nagu Issand on öelnud;
ja pääsenute hulgas on need, keda Issand kutsub." Joel 3:5
Viimane Piibli suurtest pühadest on just lehtmajade püha,
mil tähistatakse rahva kohalejõudmist.
Jeesuse kuningriiki ei jõua keegi kohale ilma Püha Vaimuta,
ilma Jumala eluta endas.
Seepärast kutsus Jeesus prohvetlikul rahva päralejõudmise pühal inimesi
võtma vastu Püha Vaimu.
Täname veel selle eest,
et Efraim ja meiegi võime täiel määral vastu võtta
Joeli raamatus tõotatud Püha Vaimu väljavalamise.
Täname selle eest, et võime olla pääsenute seas,
kelle Issand on kutsunud sellele suurele lehtmajade pühale
ja mida veedetakse siin, kui Ta tagasi tuleb.
Aitäh, Jeesus, selle eest, et naased kuningana siia maailma.
Aitäh selle peo eest, mida siis peetakse.
Aitäh pääsenute eest, kes siis siin kohal on.
Aitäh, Jeesus, et Sinu kaudu teostub juubeliaasta tegelikkus
ja kõige taastamine.
Aitäh, et see juhtub Efraimi ja meie sisemaailmas
ning ka siin välises reaalsuses.
Aitäh, Jeesus, et lased Enda peal oleval Pühal Vaimul ka meid täita.
Aitäh, Jeesus, uue südame ja uue vaimu eest.
Aitäh tulevaste aegade eest,
mil teed suuri asju nii Efraimi kui minugi elus.
Aitäh, Jeesus, et Sina oled see,
kes viib oma rahva kohale lõplikule tõotatud maale.
Aitäh selle pärandmaa eest,
mille oled oma rahvale valmistanud nii nähtavas reaalsuses kui Vaimus.
Lase Efraimil ja mulgi näha juba lõplikku päralejõudmist.
Jeesuse nimel. Aamen.
Järgmisel palvereisil läheme Gerasimi mäele
ja palvetame seal Jumala rahva ühekssaamise eest.
Valmistagem järgmist reisi juba palves ette!
Võid osaleda palvereisidel ka neid rahaliselt toetades.
TV7 Eesti kanalit saab toetada helistades annetustelefonil:
900 1777 (kõne hind 7 euri).
Lisainfo: www.tv7.ee
Tõlge: Monika Jaaguri